Diari Oficial de la Generalitat Valenciana


Sumari del DOGV 6031, del 09-06-2009 (2009/6653)

DECRET 76/2009, de 5 de juny, del Consell, pel qual s'aprova el Reglament de desplegament i execució de la Llei 11/2008, de 3 de juliol, de la Generalitat, de Participació Ciutadana de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/06/05/76**

### Versions

 11/01/2017 - Actualitat  25/06/2009 - 10/01/2017  Text inicial: 10/06/2009 - 24/06/2009 

### Dades del document

Número de DOGV
:   6031

Data del DOGV
:   09-06-2009

Secció del DOGV
:   I. DISPOSICIONS GENERALS

Número del document
:   2009/6653


Data del document
:   05-06-2009

Organisme emissor
:   Conselleria d'Immigració i Ciutadania

Tipus de document
:   Decret

Correcció d'errades

Anàlisi jurídica

 Descriptors 

:   * persona jurídica
    * reglament intern
    * dret a la informació
    * moviment associatiu
    * transparència administrativa
    * societat sense fins de lucre
    * ciutadà
    * registre de documents
    * participació política
    * accés a la informació
    * petició
    * legislació
    * participació social

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 11.01.2017**

 

**DECRET 76/2009, de 5 de juny, del Consell, pel qual s'aprova el Reglament de desplegament i execució de la Llei 11/2008, de 3 de juliol, de la Generalitat, de Participació Ciutadana de la Comunitat Valenciana.**

 

**[(DOGV núm. 6031 de 09.06.2009)](http://www.docv.gva.es/datos/2009/06/09/pdf/2009_6653.pdf) Ref. 006711/2009**

 

La Generalitat ha posat en marxa una sèrie de mesures coherents i innovadores dirigides a impulsar les polítiques que incidixen directament en la qualitat de vida de les ciutadanes i ciutadans. Per a aixó, s'està realitzant un important esforç de modernització a fi que la ciutadania siga protagonista de les decisions públiques com a subjecte actiu i passiu.

En esta línia, el Consell va aprovar el Pla director de Ciutadania 2008-2011, amb el qual s'afronta, entre altres, el repte d'oferir a la ciutadania autèntiques vies i instruments de participació i deliberació en la vida pública, que permeten nivells creixents de diàleg entre l'administració i la ciutadania, de gestió de les administracions i d'avaluació social de les polítiques públiques.

La inserció de fórmules participatives en els processos de decisió dels poders públics és tan vella com el mateix Estat, peró la participació forma part de l'essència de l'Estat a partir del constitucionalisme. La Constitució Espanyola de 1978 va donar en els articles 9.2 i 23.1 el màxim rang del nostre ordenament al dret de participació, arreplegant així un dret ja consagrat en els textos internacionals més rellevants, com són la Declaració Universal de Drets Humans, i el Pacte Internacional de Drets Civils i Polítics.

En l'àmbit de la Unió Europea, este dret ha sigut reconegut expressament en la Carta dels Drets Fonamentals de la Unió Europea de 7 de desembre de 2000 i, en l'àmbit de la Generalitat, en els articles 1.3, 3.3, 9.4, 10.3, 11, 13.1, 36.2, 54.5 i 70.2 de l'Estatut d'Autonomia de la Comunitat Valenciana.

El citat Pla director de Ciutadania 2008-2011, a fi de fer valdre de manera eficaç els drets de la ciutadania, ha dissenyat una sèrie d'objectius estratègics, entre els quals es troba el desplegament de polítiques públiques que garantisquen la participació ciutadana activa. Per a aconseguir estos objectius el pla ha establit unes mesures concretes. La primera d'elles, ja publicada, ha sigut la Llei 11/2008, de 3 de juliol, de la Generalitat, de Participació Ciutadana de la Comunitat Valenciana. La segona, que ara s'aprova, és el reglament de desplegament de la dita llei.

El present reglament suposa el complement necessari per a l'execució de la llei i la realització dels objectius proposats en el pla. Es tracta d'una norma avantguardista, que assumix l'esperit i el text de la Llei de Participació Ciutadana, desplega i complementa els instruments de participació ciutadana dissenyats per esta i, a més, pretén harmonitzar la participació en el marc de l'administració autonómica valenciana, sense perjudici del reconeixement d'altres instruments de participació regulats per lleis sectorials. El reglament definix un ampli elenc d'instruments de participació de caràcter democràtic, innovador i transparent que acostaran la ciutadania a la primera línia de la decisió política i que donaran valor a l'opinió, interés i visió de les ciutadanes i ciutadans de la Comunitat Valenciana.

En la composició d'estos instruments de participació s'ha tingut en compte la presència equilibrada de dones i hómens, atesos els principis de la Llei Orgànica 3/2007, de 22 de març, per a la igualtat efectiva de dones i hómens, així com les directives europees en matèria d'igualtat de tracte.

Per raó d'aixó, d'acord amb el que establixen els articles 18.f) i 28.c) de la Llei del Consell, a proposta del conseller d'Immigració i Ciutadania, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 5 de juny de 2009,

 

DECRETE

 

**Article únic. Aprovació**

S'aprova el Reglament de desplegament i execució de la Llei 11/2008, de 3 de juliol, de la Generalitat, de Participació Ciutadana de la Comunitat Valenciana, el text del qual figura com a annex del present decret.

 

DISPOSICIÓ TRANSITÒRIA

 

**Única. Revisió d'instruments de participació ciutadana**

En el termini d'un any des de l'entrada en vigor d'este reglament, les conselleries, organismes o institucions dependents de la Generalitat han de revisar i adaptar a este els instruments o estructures de participació ciutadana que tinguen constituïts. Esta previsió no ateny altres instruments de participació ciutadana regulats per lleis sectorials, sense perjudici de tot aixó es procurarà ajustar els dits instruments per a adaptar-los als establits en la Llei 11/2008, de 3 de juliol, de la Generalitat, de Participació Ciutadana de la Comunitat Valenciana i a este reglament.

 

DISPOSICIÓ DEROGATÒRIA

 

**Única. Derogació normativa**

Queda derogat el Decret 223/2007, de 9 de novembre, del Consell, pel qual es va crear el Consell de Ciutadania de la Comunitat Valenciana.

Així mateix, queden derogades totes les disposicions que del mateix rang o d'un rang inferior s'oposen al que disposa el present decret.

 

DISPOSICIONS FINALS

 

**Primera. Habilitació**

Queda facultat el o la titular de la conselleria competent en matèria de participació ciutadana per a dictar les disposicions necessàries per al compliment i el desplegament d'este decret.

 

**Segona. Entrada en vigor**

El present decret entrarà en vigor l'endemà de la publicació en el Diari Oficial de la Comunitat Valenciana.

 

Valencia, 5 de juny de 2009

 

El president de la Generalitat,

FRANCISCO CAMPS ORTIZ

 

El conseller d'Immigració i Ciutadania,

RAFAEL BLASCO CASTANY

 

 

ANNEX

Reglament de participació ciutadana de la comunitat valenciana

 

TÍTOL PRELIMINAR. Disposicions generals

 

**Article 1. Objecte**

El present reglament té com a objecte el desplegament i l'execució de la Llei 11/2008, de 3 de juliol, de la Generalitat, de Participació Ciutadana de la Comunitat Valenciana.

 

**Article 2. Finalitat**

El present reglament perseguix impulsar la participació de les ciutadanes i ciutadans en els assumptes públics, la garantia del seu dret a la informació, l'enfortiment del teixit associatiu i la implicació ciutadana en la formulació i l'avaluació de les polítiques públiques, així com impulsar la generació de cultura i hàbits participatius entre la ciutadania.

 

**Article 3. Àmbit d'aplicació**

L'àmbit d'aplicació d'este reglament és l'administració autonómica valenciana.

 

TÍTOL I. Planificació i execució d'activitats de participació i control

 

**Article 4. Pla director de Ciutadania**

1. El Consell, amb un informe previ de la Comissió Interdepartamental per a la Participació Ciutadana, del Consell de Ciutadania de la Comunitat Valenciana, i del Consell de Centres Valencians a l'Exterior, aprovarà un pla director de ciutadania, d'abast plurianual i de caràcter transversal, amb la finalitat de procurar l'adequació dels mitjans tècnics disponibles a la participació de les ciutadanes i ciutadans en els assumptes públics, garantir el seu dret a la informació, enfortir el teixit associatiu, implicar la ciutadania en la formulació i avaluació de les polítiques públiques, i impulsar la generació de cultura i hàbits participatius en la ciutadania.

2. El pla director inclourà el diagnóstic de la situació, els objectius estratègics, les mesures generals que s'han de dur a terme i una memória económica.

3. El Consell adoptarà les mesures necessàries per al compliment del pla director.

 

TÍTOL II. Comunicació administrativa en matèria de participació ciutadana

 

**Article 5. Publicació de documents i informes de la Generalitat**

1. En el Portal Institucional de la Generalitat en Internet es publicaran els documents següents:

a) El pla director de ciutadania.

b) L'avaluació anual del pla director.

c) L'informe anual sobre participació ciutadana a què es referix l'article 21.

2. El Consell promourà la publicació i publicitat digital dels documents informatius assenyalats en l'anterior apartat i fomentarà, així mateix, l'accés electrónic a estos per part de la ciutadania i les entitats ciutadanes, d'acord amb la normativa vigent en matèria d'administració electrónica.

 

**Article 6. Difusió publicitària en els mitjans de comunicació d'àmbit autonómic**

1. La Generalitat, a través del departament competent en matèria de participació ciutadana, promourà campanyes publicitàries, en qualsevol tipus de format, suport o mitjà de difusió, amb la finalitat de fomentar la participació ciutadana i sensibilitzar la ciutadania sobre els efectes de la participació en la democràcia.

2. Estes campanyes tindran com a objecte la posada en coneixement de la ciutadania de l'existència del Registre de Participació Ciutadana, la difusió d'informació sobre el dret de participació i inscripció en este registre, així com els distints instruments de participació ciutadana.

3. En especial, la Generalitat promourà campanyes informatives per a la promoció de la participació, destinades a aquells col·lectius que presenten més dificultats per a participar.

 

TÍTOL III. Foment de la participació ciutadana

 

**Article 7. Mesures de foment per a la participació ciutadana**

1. La Generalitat, segons les seues prioritats, podrà fomentar la realització d'activitats de participació ciutadana a través de fórmules com ara patrocini, cessions temporals o ocasionals de béns públics, suport tècnic, suport a la difusió i coneixement a través dels mitjans de comunicació institucionals, premis, reconeixements o mencions, o altres mesures.

2. Per a l'exercici d'activitats de participació ciutadana, el Consell podrà convocar subvencions i ajudes, programes de formació per a la participació ciutadana, mesures de sensibilització i formació per al personal al servici de l'administració pública valenciana, campanyes informatives, i línies d'assistència a les entitats ciutadanes.

3. Les mesures de foment per a la participació ciutadana previstes en este reglament només podran ser sol·licitades per les entitats o ciutadanes o ciutadans inscrits en el Registre de Participació Ciutadana que estiguen al corrent de les obligacions fiscals, i que reunisquen, a més, els requisits que s'establisquen en les bases de la convocatória que s'aproven en cada cas.

4. Els criteris de valoració que es fixaran en les bases de la convocatória tindran en compte, almenys, els objectius de l'activitat, les seues característiques, la duració, el nombre de sol·licitants i destinataris, l'antiguitat en el Registre de Participació Ciutadana, i la possibilitat de promoció real de la participació, així com el benefici social i la transparència.

5. No seran objecte de subvenció les activitats merament recreatives.

6. Les subvencions es regiran pels principis d'igualtat i no-discriminació, de publicitat, transparència, concurrència competitiva, objectivitat, eficàcia i eficiència, d'acord amb la legislació bàsica estatal en matèria de subvencions.

7. Anualment el Consell inclourà en els seus pressupostos una partida destinada a subvencionar l'exercici d'activitats per part de les entitats ciutadanes que promoguen la participació ciutadana respecte de l'actuació de les institucions públiques.

8. La Generalitat realitzarà campanyes de difusió de les mesures de foment de la participació ciutadana entre els col·lectius de persones immigrants, amb discapacitat, majors i jóvens.

 

**Article 8. Sol·licitud de col·laboració**

Les ciutadanes i els ciutadans, per si o per mitjà d'entitats ciutadanes, poden sol·licitar la col·laboració de la Generalitat en la realització d'activitats que, sense finalitat lucrativa, fomenten la participació ciutadana. La sol·licitud ha de contindre, almenys, el contingut següent:

1. Nom i cognoms de l'interessat, o denominació de l'entitat i de la persona que la represente, així com la indicació del mitjà preferent i del lloc que s'assenyale a l'efecte de notificacions.

2. Fets, raons i petició, que es concretarà amb claredat.

3. Memória, segons el model que aprove el departament competent en matèria de participació ciutadana, de l'actuació que es pretén realitzar, en la qual constarà la informació següent: descripció de l'actuació, objectius, altres projectes relacionats ja executats o en execució, resultats dels projectes executats, i detall sobre el tipus d'ajuda que se sol·licita.

4. Lloc i data de la sol·licitud.

5. Firma del sol·licitant o acreditació de l'autenticitat de la seua voluntat expressada per qualsevol mitjà admés en dret.

6. Òrgan a què es dirigix la sol·licitud.

 

TÍTOL IV. Registre de participació ciutadana

 

**Article 9. Creació del Registre de Participació Ciutadana**

1. Es crea el Registre de Participació Ciutadana, dependent del departament de la Generalitat competent en matèria de participació ciutadana. Este registre s'ajustarà a la normativa vigent.

2. Les dades inscrites en el registre seran públiques i podran ser consultades pels interessats amb la sol·licitud prèvia en els termes que preveu la normativa vigent.

3. El Registre de Participació Ciutadana es dividix en dos seccions: la primera, de les entitats ciutadanes, i la segona, de les ciutadanes i els ciutadans. En cada secció es portarà un registre informatitzat d'inscripcions, on es practicaran els assentaments de presentació, inscripció amb les dades mencionades en l'article 11 del present reglament, i, si és el cas, incidències, modificació i cancel·lació de les dites dades.

 

**Article 10. Finalitat del registre**

El Registre de Participació Ciutadana servirà per a tindre constància de les entitats ciutadanes i de les ciutadanes i els ciutadans que desitgen rebre informació sobre matèries específiques de la competència de l'administració autonómica valenciana i prendre part activa en els instruments de participació ciutadana previstos en la Llei de Participació Ciutadana de la Comunitat Valenciana.

 

**Article 11. Sol·licitud d'inscripció**

1. Podran inscriure's en el Registre de Participació Ciutadana les ciutadanes i els ciutadans, així com les entitats ciutadanes.

2. Les entitats ciutadanes i les ciutadanes i els ciutadans interessats han de presentar la sol·licitud d'inscripció en el registre en el model normalitzat que s'aprove, dirigida al departament competent en matèria de participació ciutadana.

3. En el cas d'entitats ciutadanes, la sol·licitud contindrà, a més de la informació exigida per la normativa vigent, les circumstàncies següents:

a) Dades identificatives.

b) Vinculació o relació amb federacions d'entitats ciutadanes.

c) Àmbit territorial d'actuació.

d) Sectors materials d'actuació.

e) Polítiques sectorials en què té interés de participar.

f) Mitjà preferent a l'efecte de notificació.

4. En el cas de ciutadanes i ciutadans, la sol·licitud contindrà, a més de la informació exigida per la normativa sobre protecció de dades i les seues dades identificatives, almenys la informació següent:

a) Àmbit territorial en què desitja participar.

b) Polítiques sectorials en què té interés de participar.

c) Mitjà preferent a l'efecte de notificació.

 

**Article 12. Documents per a la inscripció**

1. La sol·licitud per a la inscripció d'entitats ciutadanes ha d'anar acompanyada dels documents següents:

a) Cópia dels estatuts de l'entitat o normes de funcionament vigents.

b) Document públic acreditatiu de la inscripció en el registre d'associacions o de fundacions, i número d'esta.

c) Certificat literal de l'acta de la reunió en què s'haja pres l'acord d'inscripció de l'entitat en el Registre de Participació Ciutadana.

2. La sol·licitud per a la inscripció de les ciutadanes i els ciutadans ha d'acompanyar-se dels documents següents:

a) Cópia del document nacional d'identitat o del passaport o de la targeta d'identitat d'estrangers.

b) Documents que justifiquen la condició política de valencians, certificat del padró municipal o carnet de valenciania.

 

**Article 13. Resolució d'inscripció**

1. La tramitació de la sol·licitud, la resolució de l'expedient i el règim de recursos s'ajustarà al que preveu la Llei de Règim Jurídic de les Administracions Públiques i del Procediment Administratiu Comú.

2. En el termini de dos mesos des de la presentació de la sol·licitud d'inscripció, el departament competent en matèria de participació ciutadana dictarà una resolució sobre la inscripció i indicarà, d'acord amb la petició del sol·licitant, les polítiques sectorials en què podrà participar. Transcorregut este termini sense que s'haja dictat una resolució, la sol·licitud s'entendrà estimada per silenci administratiu.

 

**Article 14. Efectes de la inscripció**

Les entitats ciutadanes i les ciutadanes i els ciutadans inscrits en el Registre de Participació Ciutadana podran participar en els assumptes públics de la Generalitat per mitjà dels instruments de participació establits en la Llei 11/2008, de 3 de juliol, de la Generalitat, de Participació Ciutadana de la Comunitat Valenciana, i en el present reglament, sense perjudici d'altres participants legalment admesos.

 

**Article 15. Modificació de les dades d'inscripció**

1. Les entitats i persones inscrites en el registre estan obligades a notificar a este, en el termini d'un mes, qualsevol modificació que es produïsca en les dades inscrites. El referit termini es comptarà des que es produïsca la modificació.

2. A més, les entitats inscrites han de comunicar al registre, dins del primer trimestre de cada any, la memória d'activitats relatives a la participació ciutadana realitzades en l'exer-cici anterior.

3. Les entitats i persones inscrites en el registre podran sol·licitar l'alteració de les seues dades inscrites per mitjà de sol·licitud que dirigiran, en model normalitzat, al director general competent en matèria de participació ciutadana.

4. El departament competent en matèria de participació ciutadana dictarà una resolució a fi que es procedisca, si és el cas, a l'alteració o rectificació en el registre. La modificació s'entendrà referida a la data en què es resolga l'expedient.

 

**Article 16. Baixa voluntària**

1. Tota persona inscrita en el Registre de Participació Ciutadana podrà sol·licitar la baixa voluntària en este per mitjà de la presentació de l'oportuna sol·licitud.

2. Les entitats ciutadanes que insten la baixa en el registre han d'acompanyar la seua sol·licitud d'un certificat de l'órgan competent de l'entitat en què es decidisca sol·licitar la baixa en este.

3. El departament competent en matèria de participació ciutadana cancel·larà les dades d'acord amb el que establix la normativa vigent.

 

**Article 17. Baixa forçosa**

1. Seran causes de baixa forçosa en el Registre de Participació Ciutadana les següents:

a) El falsejament de les dades que hagen servit per a la inscripció o modificació en el registre, l'incompliment reiterat de les obligacions assenyalades en l'article 15 del present reglament o dels fins de l'entitat, o la pèrdua de la condició d'entitat ciutadana d'acord amb el que disposa l'article 14 de la Llei 11/2008, de 3 de juliol, de la Generalitat, de Participació Ciutadana de la Comunitat Valenciana.

b) La permanència d'entitats ciutadanes en situació d'inactivitat, siga quina siga la causa, durant dos anys consecutius, considerant-se tal la seua falta de participació en els actes o activitats per als quals haja sigut triada segons els mecanismes de participació establits en este reglament.

c) Haver sigut sancionat amb caràcter ferm per infracció administrativa molt greu en matèria de consumidors i usuaris, protecció sanitària, comerç detallista, protecció de dades, espectacles, esport, turisme, armes i explosius, urbanisme i habitatge, contraban, tributs, subvencions, orde social, trànsit, circulació i seguretat viària, medi ambient, costes, muntanyes, aigües, patrimoni de les administracions públiques, patrimoni historicoartístic, caça i pesca o qualssevol altres que tinguen relació amb les matèries própies de la participació ciutadana.

d) L'incompliment del codi de conducta en la participació ciutadana.

2. En tots eixos casos es tramitarà l'oportú expedient, d'ofici o a instàncies de part, es donarà tràmit d'audiència a l'entitat o persona interessada, i es dictarà una resolució de baixa pel departament competent en matèria de participació ciutadana, després de la qual cosa es notificarà esta i es donarà de baixa en el registre, d'acord amb la normativa vigent. La cancel·lació tindrà efectes des de la data de notificació, o intent de notificació conforme a l'article 58.4 de la Llei de Règim Jurídic de les Administracions Públiques i del Procediment Administratiu Comú, de la resolució a l'entitat o persona afectada.

3. Serà competent per a dictar la resolució de baixa el director general competent en matèria de participació ciutadana.

4. En cas de baixa forçosa, no es podrà procedir a una nova inscripció fins que transcórreguen, almenys, sis mesos des del compliment de la sanció en el cas d'infraccions administratives molt greus.

 

**Article 18. Codi de Conducta en la participació ciutadana**

1. Les ciutadanes i els ciutadans, així com els representants de les entitats ciutadanes, que intervinguen en els instruments de participació ciutadana han de fer-ho amb subjecció i observança de la Constitució, de l'Estatut d'Autonomia de la Comunitat Valenciana i de la resta de l'ordenament jurídic, respectant la igualtat entre dones i hómens, i els valors democràtics i participatius.

2. La seua conducta ha de ser respectuosa amb els drets fonamentals i llibertats públiques, evitant tota actuació que puga produir cap discriminació per raó de naixement, origen racial o ètnic, gènere, sexe, orientació sexual, religió o creences, opinió, discapacitat, edat o qualsevol altra condició o circumstància personal o social.

 

TÍTOL V. Formes de participació ciutadana

 

CAPÍTOL I. Instruments i mitjans de participació

 

**Article 19. Instruments de participació ciutadana**

1. Sense perjudici dels tràmits d'informació pública previstos en les lleis i de les facultats derivades del dret del ciutadà a la informació, i dels instruments específics previstos en la legislació sectorial, les accions destinades a canalitzar la participació ciutadana regulades en el present reglament s'articularan a través de mecanismes d'audiència ciutadana, fórums de consulta, panells ciutadans, jurats ciutadans, enquestes de satisfacció dels servicis, pàgines web interactives, anàlisi de les necessitats ciutadanes, sessions de preguntes i respostes, documents de consulta i observatoris.

2. La conselleria, organisme o institució que gestione cada un dels instruments de participació ciutadana possibilitarà que la participació puga materialitzar-se tant de forma presencial com telemàtica. Amb este fi, es publicarà en el Portal Institucional de la Generalitat en Internet, almenys deu dies abans de l'inici de l'activitat de cada instrument de participació ciutadana, la convocatória amb el seu objecte i els assumptes que s'han de tractar.

3. Els instruments de participació ciutadana tindran una representació equilibrada d'hómens i dones. Així mateix, en la dita composició s'assegurarà la participació de les persones immigrants i de les persones amb discapacitat.

4. Es garantirà l'accessibilitat de tota persona, independentment de les seues limitacions físiques, sensorials o orgàniques. Per a aixó, la conselleria que gestione cada un dels instruments de participació ciutadana proporcionarà l'accés al servici d'intèrpret de llengua de signes o, si és el cas, de traducció al sistema braille o qualsevol altre que garantisca la participació. Les pàgines web i la documentació satisfaran els requisits d'accessibilitat establits en la legislació vigent.

5. L'opinió dels instruments de participació no tindrà, en cap cas, caràcter vinculant.

 

**Article 20. Formes de gestió dels instruments de participació ciutadana**

Els instruments de participació podran ser directament gestionats, en tot o en part, per les conselleries, organismes o institucions dependents de la Generalitat competents, podent, així mateix, gestionar-se a través de comanda de gestió o per qualssevol altres mecanismes legals.

 

CAPÍTOL II. Avaluació dels instruments de participació ciutadana

 

**Article 21. Informes d'avaluació dels instruments de participació ciutadana**

1. La conselleria que haja coordinat instruments de participació ciutadana elaborarà un informe d'avaluació d'estos, que ha de ser remés a la conselleria competent en matèria de participació ciutadana en el primer trimestre de l'any següent per a l'elaboració d'un informe anual global.

2. L'informe d'avaluació ha d'indicar, almenys, el següent:

a) El mecanisme o mecanismes de participació que s'han utilitzat.

b) Les sessions celebrades i el nombre d'assistents.

c) La mostra social de participació ciutadana.

d) Aplicació de noves tecnologies.

e) Índex de participació de grups minoritaris, desfavorits, de persones majors, de jóvens, i dones.

f) Resultat del procés participatiu.

g) Valoració del resultat del procés participatiu i de la seua influència sobre les polítiques adoptades i la qualitat de vida de les ciutadanes i els ciutadans.

3. Quan l'instrument de participació tinga com a objecte l'opinió sobre avantprojectes de lleis o programes que definisquen polítiques sectorials del Consell, l'informe d'avaluació ha d'especificar els suggeriments i iniciatives que, com a conseqüència d'este procés, s'hagen incorporat, i es realitzarà una valoració de conjunt de les propostes que no seran incorporades al text. L'informe d'avaluació quedarà incorporat a l'expedient. Si en el moment d'emetre l'informe encara no s'ha pres una decisió final sobre les propostes, podrà demorar-se l'emissió d'este sense perjudici del compliment d'esta obligació.

 

CAPÍTOL III. Elecció dels membres dels instruments de participació

 

**Article 22. Procediment d'elecció**

1. La conselleria, organisme o institució dependent de la Generalitat impulsora de l'instrument sol·licitarà al Registre de Participació Ciutadana la relació de les ciutadanes i els ciutadans així com de les entitats ciutadanes inscrites que hagen manifestat el seu interés sobre la matèria objecte de l'instrument.

2. La conselleria, organisme o institució dependent de la Generalitat impulsora de l'instrument anunciarà la constitució de l'instrument en la seua pàgina web i ho comunicarà telemàticament a les persones i entitats a què es referix el punt anterior, obrint-se un termini de deu dies per a la presentació de candidatures.

3. Finalitzat el termini anterior, en el cinqué dia hàbil següent es publicaran les candidatures de ciutadanes i ciutadans i d'entitats ciutadanes en la pàgina web de la conselleria, organisme o institució dependent de la Generalitat impulsora de l'instrument.

4. La votació es realitzarà l'endemà hàbil de la publicació de les candidatures.

5. Podran votar totes les ciutadanes i els ciutadans i les entitats inscrites a què es referix el punt 1. Cada persona o representant de les entitats ciutadanes podrà votar com a màxim a un nombre de candidats equivalent als dos terços dels llocs que s'han de cobrir o nombre sencer més próxim.

6. Si per a cobrir l'última plaça haguera empat de vots, es dirimirà per mitjà de sorteig.

7. Si el nombre de candidats és igual o inferior als llocs que s'han de cobrir, quedaran designats automàticament.

8. Si, una vegada triats els candidats restaren llocs per cobrir i candidats que no hagen obtingut cap vot, es sortejarà entre estos per a cobrir els llocs.

 

**Article 23. Presència equilibrada de dones i hómens**

1. Els instruments de participació ciutadana previstos en este reglament mantindran una representació equilibrada d'hómens i dones, entesa com que cap sexe ha de tindre una representació inferior al 40 per cent ni superior al 60 per cent.

2. Les entitats ciutadanes presentaran una candidatura formada per una dona i un home. A la vista del resultat de la votació, l'organisme impulsor de l'instrument, de conformitat amb les entitats triades, designarà entre les dos persones proposades la que representarà a l'entitat de manera que es complisca la representació equilibrada d'hómens i dones indicada en el punt anterior.

 

CAPÍTOL IV. Audiència ciutadana

 

**Article 24. Iniciació**

1. En fase d'elaboració d'avantprojectes de llei o programes que definisquen polítiques sectorials del Consell, es podrà donar el tràmit d'audiència ciutadana amb caràcter previ a altres consultes que resulte convenient sol·licitar, i als informes i dictàmens que siguen legalment preceptius.

2. Queden exclosos del que disposa l'apartat anterior els avantprojectes de llei i programes que recaiguen sobre matèries excloses de la iniciativa legislativa popular.

3. La conselleria competent en funció de la matèria, o si és el cas aquella que haja assumit la coordinació, realitzarà el tràmit d'audiència ciutadana, indicant l'objecte de la consulta, el termini, i la forma en què es produirà l'audiència. Per al cas dels avantprojectes de llei, este tràmit ha de ser acordat pel Consell d'acord amb l'article 42.4 de la Llei del Consell.

4. Igualment es decidirà en cada cas l'àmbit sectorial de l'audiència, que ha d'incloure una representació de ciutadanes i ciutadans i entitats ciutadanes els fins o interessos dels quals tinguen relació directa amb l'objecte de l'avantprojecte o del programa.

5. Respecte a les persones o entitats els interessos de les quals puguen quedar afectats per expedients administratius, es realitzarà d'acord amb el que preveja la legislació corresponent.

6. L'audiència ciutadana també podrà realitzar-se a través dels instruments previstos en este reglament.

 

**Article 25. Publicació i notificació**

1. La resolució d'inici del tràmit d'audiència ciutadana dels avantprojectes de llei es publicarà en el Diari Oficial de la Comunitat Valenciana perquè en el termini de quinze dies les ciutadanes i els ciutadans, així com les entitats ciutadanes, inscrits en el Registre de Participació Ciutadana i que de la seua inscripció resulte el seu interés en l'àmbit sectorial de la norma, puguen formular les al·legacions que tinguen per convenient.

2. Així mateix, la resolució d'inici del tràmit d'audiència dels programes que definisquen polítiques sectorials del Consell es notificarà, per la conselleria competent en funció de la matèria, als titulars d'un interés legítim i a les ciutadanes, ciutadans i entitats ciutadanes que estiguen inscrits en el Registre de Participació Ciutadana interessats segons les polítiques sectorials per a les quals es van inscriure.

 

CAPÍTOL V. Fórums de consulta

 

Secció primera. Creació, finalitat, dissolució i estructura

 

**Article 26. Creació, finalitat i dissolució**

1. Les conselleries, organismes o institucions dependents de la Generalitat decidiran la creació de fórums de consulta, el seu objecte i duració.

2. Els fórums de consulta són grups de ciutadanes i ciutadans o de representants d'entitats ciutadanes triats democràticament, convocats per l'administració per a debatre i aconseguir conclusions sobre els efectes d'una política pública, així com l'elaboració d'anàlisis valoratives dels efectes reals de dites polítiques en la qualitat de vida de les ciutadanes i els ciutadans.

3. Els fórums poden ser de duració indefinida o de duració determinada. Els fórums que hagen sigut creats amb duració determinada es dissoldran arribat el termini de duració que s'haja establit, i els de duració indefinida es dissoldran quan així ho acorde l'órgan que els haja creat.

4. Podran crear-se fórums per a intervindre en assumptes que afecten més d'una conselleria. En este cas, la creació, funcionament i dissolució dependrà del Consell.

 

**Article 27. Estructura bàsica dels fórums**

Els fórums s'estructuraran, almenys, amb els órgans següents:

1. Assemblea general.

2. President.

3. Secretari.

4. Experts.

 

Secció segona. Òrgans i funcionament

 

**Article 28. Membres**

1. L'assemblea general estarà integrada per un mínim de deu membres nomenats pel departament de la Generalitat que decidisca la creació del fórum, dels quals un trenta per cent serà triat entre ciutadanes i ciutadans inscrits en el Registre de Participació Ciutadana, i un setanta per cent serà triat entre els representants de les entitats ciutadanes inscrites en el Registre de Participació Ciutadana.

2. En el cas de fórums de duració indefinida o de duració determinada superior a dos anys, els membres de l'assemblea general seran nomenats per un període màxim de dos anys. En els fórums de duració determinada inferior a dos anys, els membres de l'assemblea general seran nomenats pel mateix període de duració del fórum.

3. Els membres de l'assemblea general podran ser remoguts voluntàriament, per decisió de la institució o órgan que els va designar, o per la seua baixa en el Registre de Participació Ciutadana. ****[1]****

 

**Article 29. Acords i caràcter de l'assemblea**

1. L'assemblea general adoptarà els seus acords per majoria, i tindrà caràcter ordinari o extraordinari.

2. L'assemblea general es reunirà amb caràcter ordinari anualment. Podran celebrar-se reunions extraordinàries, que seran convocades pel president a iniciativa própia o a sol·licitud, almenys, de la tercera part dels membres de l'assemblea general.

 

**Article 30. Convocatória**

1. L'assemblea serà convocada pel president del fórum amb un termini mínim de deu dies naturals abans de la seua celebració, excepte urgència indicada en la convocatória, i haurà d'indicar-se l'orde del dia, així com el lloc, data i hora de la reunió.

2. A la convocatória ha d'acompanyar-se la documentació necessària perquè els membres de l'assemblea puguen formar criteri sobre els assumptes que s'han de tractar; si la dita informació és voluminosa, s'indicarà el lloc en què podran accedir a esta.

 

**Article 31. Deliberació i vot**

1. Per a la vàlida constitució del fórum, a l'efecte de la realització de sessions, deliberacions i presa d'acords, es requerirà la presència del president i secretari, o si és el cas, dels qui els substituïsquen, i la de la meitat almenys dels seus membres, llevat que el fórum es constituïsca en segona convocatória, i en este cas es requerirà per a la seua constitució vàlida la presència de sis membres, havent d'estar presents, en tot cas, el president i el secretari.

2. Els assumptes es debatran i votaran conforme figuren en l'orde del dia. El president iniciarà i moderarà el debat.

3. En el moment que determine el president es formularan conclusions finals, que inclouran també les opinions minoritàries, i es votarà sobre estes.

4. Els acords s'adoptaran per majoria simple de persones presents.

5. L'informe final recollirà totes les conclusions, acompanyant-les de les opinions minoritàries.

 

**Article 32. President**

1. El president del fórum serà triat, entre els membres d'este, per la conselleria, organisme o institució dependent de la Generalitat que l'haja creat.

2. Són funcions del president les següents:

a) Representar al fórum.

b) Convocar les sessions i aprovar l'orde del dia.

c) Presidir les sessions.

d) Firmar actes, acords i la resta de documents en representació del fórum.

e) Traslladar a l'órgan que haja creat el fórum totes les propostes i acords adoptats per este.

 

**Article 33. Secretari**

1. La conselleria, organisme o institució dependent de la Generalitat, que haja creat el fórum, nomenarà el secretari d'este entre el seu personal. El secretari tindrà veu peró no vot.

2. Són funcions del secretari les següents:

a) Portar la Secretaria de l'assemblea general.

b) Elaborar la convocatória de les sessions i l'orde del dia, i traslladar-la als membres del fórum després de l'aprovació del president.

c) Estendre acta de les sessions, fent constar els acords adoptats, els membres de l'assemblea que han participat en els dits acords, i el resultat de les votacions.

d) Custodiar els documents del fórum.

e) Totes les altres funcions que són inherents a la funció de secretari.

 

**Article 34. Experts**

Els experts seran nomenats per la conselleria que haja creat el fórum, en el nombre que determine, entre investigadors de centres i organismes públics d'investigació, professors d'universitat, personal de l'administració, o altres persones de reconegut prestigi en la matèria. Estos expertes tindran veu i vot.

 

**Article 35. Funcionament i avaluació**

1. La conselleria, organisme o institució dependent de la Generalitat que haja creat el fórum assignarà a este el personal o elements materials que considere necessaris perquè este puga dur a terme la seua activitat.

 

CAPÍTOL VI. Panells ciutadans

 

**Article 36. Creació, finalitat, composició**

1. Cada conselleria, organisme o institució dependent de la Generalitat podrà constituir un o més panells, temàtics o generals, amb la finalitat d'evacuar consultes concretes que se li formulen, a través del coordinador del panell. Els panells es dissoldran automàticament una vegada evacuada la consulta, encara que la conselleria, organisme o institució dependent de la Generalitat podrà mantindre la seua existència si ho estima oportú mitjançant un acord exprés.

2. Els panells ciutadans tenen com a finalitat respondre a les consultes relacionades amb qualsevol assumpte d'interés públic, i en especial amb expectatives per al futur de les ciutadanes i els ciutadans.

3. Els panells estaran compostos, com a mínim, per set ciutadanes o ciutadans, i cinc entitats ciutadanes, que tinguen entre els seus objectius o interessos la defensa o promoció de la matèria objecte del panell, triats entre les entitats i persones que es troben inscrits en el Registre de Participació Ciutadana.

4. La conselleria, organisme o institució dependent de la Generalitat determinarà la constitució del panell i el seu nombre concret de membres.

5. Les persones que representen les entitats ciutadanes seran designades i substituïdes lliurement per elles.

6. La conselleria nomenarà, entre el personal al seu servici, un coordinador del panell, que convocarà i dirigirà les sessions, formularà les consultes al panell, i estendrà acta de les respostes a estes i de les intervencions que s'hi produïsquen en el si.

7. Els membres del panell cessaran de forma voluntària per mitjà de comunicació dirigida al coordinador del panell, o per baixa forçosa d'acord amb el que disposa l'article 17 del present reglament.

 

**Article 37. Funcionament i avaluació**

1. La direcció i l'impuls del panell ciutadà correspon al coordinador o a la persona en qui delegue.

2. Per a la vàlida constitució del panell, a l'efecte de la realització de sessions, deliberacions i presa d'acords, es requerirà la presència del coordinador o, si és el cas, de qui el substituïsca, i la meitat, almenys, dels seus membres.

3. El coordinador iniciarà i moderarà el debat. Els assumptes es debatran i votaran conforme figuren en l'orde del dia.

4. En el moment que determine el coordinador es formularan conclusions finals, que inclouran també les opinions minoritàries, i es votarà sobre estes.

5. Els acords s'adoptaran per majoria simple de persones presents.

6. L'informe final recollirà totes les conclusions, acompanyant-les de les minoritàries.

7. La conselleria, organisme o institució dependent de la Generalitat que haja decidit la creació del panell podrà assignar-li el personal o elements materials que considere necessaris perquè este puga dur a terme la seua activitat.

 

CAPÍTOL VII. Jurats ciutadans

 

**Article 38. Finalitat i composició**

1. Els jurats ciutadans tenen com a finalitat valorar el resultat efectiu d'una determinada acció, projecte o programa dut a terme per l'administració autonómica valenciana.

2. Els jurats ciutadans seran creats per cada conselleria, organisme o institució dependent de la Generalitat, que a més nomenarà un coordinador del jurat, que convocarà i dirigirà les seues sessions, i estendrà acta de les decisions i de les intervencions que es produïsquen.

3. Estaran compostos per un màxim de deu persones, sent triats la meitat entre les ciutadanes i els ciutadans i l'altra meitat entre les entitats ciutadanes la inscripció de les quals figure en el Registre de Participació Ciutadana com a interessats en l'activitat que motive la seua creació.

 

**Article 39. Funcionament i avaluació**

1. La direcció del jurat ciutadà correspon al coordinador, o a la persona en qui delegue.

2. Les consultes seran formulades pel coordinador del jurat a través del mitjà que es considere més oportú en cada cas.

3. Per a la vàlida constitució del jurat, a l'efecte de la realització de sessions, deliberacions i presa d'acords, es requerirà la presència del coordinador o, si és el cas, de qui el substituïsca, i la meitat, almenys, dels seus membres.

4. El coordinador iniciarà i moderarà el debat. Els assumptes es debatran i votaran conforme figuren en l'orde del dia.

5. En el moment que determine el coordinador es formularan conclusions finals, que inclouran també les opinions minoritàries, i es votarà sobre estes.

6. Els acords s'adoptaran per majoria simple de persones presents.

7. L'informe final recollirà totes les conclusions, acompanyant-les de les minoritàries.

8. La conselleria podrà assignar al jurat el personal o elements materials que considere necessaris perquè este puga dur a terme la seua activitat.

 

CAPÍTOL VIII. Altres instruments de participació ciutadana

 

**Article 40. Observatoris**

1. Cada conselleria podrà promoure la constitució d'observatoris com a órgans col·legiats permanents per a la consulta i l'assessorament en matèria de la seua competència.

2. L'observatori s'adscriurà a la conselleria que el cree i realitzarà funcions d'estudi i assessorament.

3. La conselleria podrà assignar a l'observatori el personal o elements materials que considere necessaris perquè este puga dur a terme la seua activitat.

4. L'observatori es regirà per les seues própies normes de funcionament i pel que disposa, respecte dels órgans col·legiats, en el títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

 

**Article 41. Enquestes de satisfacció dels servicis**

1. Les conselleries, organismes o institucions dependents de la Generalitat podran realitzar, amb la periodicitat que s'estime convenient, enquestes de satisfacció dels seus servicis a fi de demanar l'opinió dels usuaris per a millorar-los o establir programes i actuacions de millora d'estos.

2. Entre les enquestes que es planifiquen es realitzaran enquestes destinades especialment a les persones majors, a les dones, als jóvens, a les persones immigrants, a les persones amb discapacitat i als col·lectius en risc d'exclusió social, i es formularan preguntes relatives a la informació disponible i a la facilitat d'accés als servicis.

3. Les enquestes podran realitzar-se per qualsevol mitjà escrit, telemàtic, telefónic o presencial.

 

**Article 42. Participació ciutadana a través de la seu electrónica o Portal Institucional de la** Generalitat en Internet i de mitjans electrónics en general

1. En la seu electrónica o Portal Institucional de la Generalitat en Internet s'habilitarà un bústia específica, degudament visible i clarament identificable, per a l'exercici dels drets de participació ciutadana davant de l'administració del Consell. La dita bústia electrónica institucional de participació ciutadana ha d'incloure una senzilla, breu i clara explicació de la seua naturalesa, objecte, contingut bàsic i drets de participació que es poden exercir, així com de les matèries sobre les quals puga versar esta, igual que la resta d'indicacions que s'exigisquen en la legislació aplicable.

Amb idèntic contingut i finalitat, les diferents pàgines web de la Presidència i de les conselleries integrades en aquella seu o portal podran també disposar de bústies electróniques de participació ciutadana referides a l'àmbit material concret de la seua competència.

2. Amb independència del que ha assenyalat l'apartat anterior, els drets de participació ciutadana podran també ser exercits, en els termes que s'establisquen per cada conselleria o departament de la Generalitat, a través d'altres mecanismes, canals o mitjans de contacte o comunicació electrónica, en especial els vinculats a l'ús de la televisió digital, la mobilitat i els altres emergents que puguen sorgir com a conseqüència dels avanços tecnológics.

 

**Article 43. Anàlisi de les necessitats ciutadanes**

Les conselleries, organismes o institucions dependents de la Generalitat podran realitzar actuacions destinades a conéixer les necessitats de les ciutadanes i els ciutadans. Les dites actuacions podran consistir en sondejos, estudis estadístics o altres mitjans que detecten les dites necessitats.

 

**Article 44. Sessions de preguntes i respostes**

1. Les conselleries, organismes o institucions dependents de la Generalitat podran organitzar periódicament sessions de preguntes i respostes a què invitaran ciutadanes i ciutadans i entitats ciutadanes, en les quals s'assegurarà la representació dels inscrits en el Registre de Participació Ciutadana, a fi de conéixer la seua opinió sobre qüestions sectorials.

2. Els participants en estes sessions inscrits en el Registre de Participació Ciutadana seran seleccionats entre les ciutadanes i ciutadans i entitats inscrites en el Registre de Participació Ciutadana amb interés en l'objecte de la consulta.

3. Les sessions es convocaran amb almenys 48 hores d'antelació, amb indicació del tema sectorial sobre el qual es formularan les preguntes.

4. Les sessions seran dirigides per qui designe la Conselleria.

 

**Article 45. Documents de consulta**

1. Sense perjudici dels tràmits d'informació pública o audiència, les conselleries podran sotmetre a informació documents de consulta per a l'elaboració de programes, plans o normes a fi que es puguen presentar propostes alternatives.

2. Els documents de consulta se sotmetran a informació de les ciutadanes i ciutadans i entitats ciutadanes inscrits en el Registre de Participació Ciutadana interessats per raó de la matèria, durant un període de temps inferior a quinze dies. En cada cas es determinarà el caràcter de la informació, que es podrà restringir a un nombre determinat de ciutadanes i ciutadans i entitats. En este últim cas, la selecció es realitzarà entre els interessats que estiguen inscrits.

3. Cada conselleria elaboraran un informe sobre les propostes presentades, que s'incorporarà, si és el cas, a l'expedient administratiu. D'este informe es donarà publicitat.

 

TÍTOL VI. ****[2]****

 

 

 

---

****[1]****Segons establix la **[Correcció d'errades](http://www.dogv.gva.es/va/disposicio?sig=007434/2009&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D007434/2009)**publicada en el DOGV núm. 6042 de 24.06.2009. Ref. Base de dades 007434/2009.

****[2]****Títol VI derogat per la disposició derogatória única del **[Decret 190/2016, de 16 de desembre, del Consell](http://www.dogv.gva.es/va/disposicio?sig=009634/2016&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009634/2016)**, pel qual es regula el Consell de Participació Ciutadana de la Comunitat Valenciana (DOGV núm. 7942 de 22.12.2016) Ref. Base de dades 009634/2016.


Còpia Permalink ELI